Prema pravomoćnoj presudi Županijskog suda u Zagrebu, Vlatka Pokos mora Leu Radeljaku (34) isplatiti 306.000 kuna s pripadajućom kamatom, javljaju 24 sata.

Kako je prije dva dana na svom Instagramu Vlatka napisala, riječ je o tužbi u kojoj je njen bivši suprug Josip Radeljak preko sina Lea tuži za novac koji je ona trošila tijekom braka s Radeljakom. Vlatka je, prenose 24 sata, šokirana drugostupanjskom presudom jer je Općinski građanski sud u Zagrebu u prvostupanjskoj odluci odbacio Leovu tužbu. Sin Dikana Radeljaka na nju se žalio, a krajem studenoga Županijski sud ju je preinačio.

Osim što mora isplatiti 306 tisuća kuna Leu Radeljaku, Vlatka snosi i troškove ovog postupka koji iznose 59 tisuća kuna te mora platiti i trošak žalbe u iznosu od devet tisuća kuna.

Vlatka je imala i nekoliko postupaka s bivšim suprugom i kaže da je on u većini tih postupaka izgubio i njeni odvjetnici tada se nisu mogli naplatiti jer Josip Radeljak, kaže Vlatka, nema imovine koja se vodi na njegovo ime.

Iznos koji mora platiti nakon ove presude odnosi se na troškove zajedničkog života od 26. rujna 2005. do 25. listopada 2006. godine.

– Riječ je o hrani, potrepštinama za kuću i stanove na moru i u Zagrebu, Laninim aktivnostima poput jahanja i baleta, odjeći, benzinu, putovanjima na more, mojim osobnim potrebama kao što su frizer, kozmetičar, pilates, o našim izletima, igračkama itd. O svemu onome na što ljudi troše novac tijekom života. Razumijem da će se prosječnom građaninu Hrvatske, osobito u današnje vrijeme, kad ljudi doslovno nemaju što jesti, to činiti kao golema svota, ali naglašavam da je riječ o vrlo bogatom čovjeku i da su troškovi za takvo domaćinstvo veliki. Sve to plaćala sam "čuvenom karticom tekućeg računa" – tvrdi Vlatka.

O cijelom ovom slučaju napisala je i veliki status na svom profilu na Instagramu koji prenosimo u cijelosti.

– Instagram voli samo lijepe i retuširane živote, ali svi znamo da to nije stvarno ni realno. Ovo je jedina društvena mreža na kojoj sam povremeno aktivna pa zato ovdje pišem o ozbiljnim stvarima. Želim objasniti o kakvoj je presudi rijec. Dakle, mene je bivši suprug uz pomoć svojeg sina tužio za novac koji sam trošila za vrijeme našeg braka. Novac koji je potrošen na hranu, kućne potrepštine, Lanine aktivnosti.... Ukratko, život. Ja sam u prvostupanjskoj presudi oslobođena, što je sasvim logično. Bila sam njegova žena i mama maloj Lani, koju sam odgojila. A onda su tri žene na županijskom sudu, SUZANA KAPUSTIĆ, KARLOTA POSAVEC I JADRANKA PRAVAS, odlučile da sam ja taj novac ukrala Leu Radeljaku i da mu ga moram vratiti s pripadajućim kamatama. Dakle, moram bivšem posinku vratiti novac njegova oca koji sam trošila na naš zajednički život tijekom braka. Divno, zar ne? Inače Županijski sud obično vrati postupak na niži sud ili potvrdi presudu. U ovom slučaju sutkinje su učinile presedan i ne samo da nisu potvrdile oslobađajuću presudu već su donijele suprotnu i odmah je postala pravomoćna. Tužno je što Leo Radeljak ponosno kroči stopama svoga oca, koji je opljačkao njegovu majku Bebu Lončar te je fizički i psihički zlostavljao. Svi znamo da je Ena, nažalost, mrtva. Očito sam i ja trebala biti, ali usudila sam se preživjeti pa sad plaćam. Leo na duši ima teške grijehe svoga oca, a danas ima 35 godina i trebao bi preispitati svoj život i svoju savjest, ako je ima i objasniti svojoj sestri zašto sudjeluje u prljavim rabotama svoga oca. Naravno, u normalnoj državi on se ne bi mogao iživljavati na meni, ali u korumpiranom Apsurdistanu ima svesrdnu pomoć korumpiranih i pokvarenih sudaca i sutkinja. Ja nisam jedina, ali jedna sam od poznatijih žrtava hrvatskog pravosuđa. Hrvatski suci, očistite smeće u svojim redovima. Ako još postoji netko pošten.